Praktica

**Praktica** — ფოტოაპარატების ერთ-ერთი უმსხვილესი ბრენდი მსოფლიოში.

## ისტორია
Praktica-ს შეიქმნა XIX საუკუნეში. 1887 წელს გერმანიის ქალაქ დრეზდენში დაფუძნდა კომპანია Huetting, რომელიც წარმოებაში იყენებდა იმ დროისათვის ყველაზე თანამედროვე ტექნოლოგიებს. 1906 წლისათვის კომპანია უკვე წარმოადგენდა ფოტოკამერების უმსხვილეს მწარმოებელს ევროპაში. მისი თანამშრომელთა შტატი იმ პერიოდისათვის შეადგენდა 800 ადამიანს.

Huetting-ის ასეთმა დიდმა წარმატებამ სტიმული მისცა ბიზნესმენებს ბენო ტორშეს და პაილ გუტეს აეშენებინათ იქვე, დრეზდენში ფოტოაპარატების ახალი ფაბრიკა Ernemann AG, რომლის სიმბოლო გახდა 48 მეტრიანი კოშკი, რომელიც აშენებული იქნა ქარხნის ტერიტორიაზე 1923 წელს. სწორედ ამ კოშკის გამოსახულება არის დღევანდელ დღეს კომპანიის Praktica ემბლემაზე.

1926 წელს ორი კომპანია Huetting და Ernemann AG გაერთიანდა და შეიქმნა ერთი მსხვილი კომპანია სახელად Zeiss-Ikon AG, რომლის თანამშრომელთა რიცხვი აღწევდა 3400 ადამიანს. სწორედ ამ კომპანიამ 1935 წელს გამოუშვა მსოფლიოში ცნობილი  ფოტოაპარატი Contaflex — პირველი ორობიექტივიანი მცირეფორმატიანი სარკისებრი კამერა ჩამონტაჟებული ექსპონომეტრით და 1936 წელს Kine-Exakta — პირველი ერთობიექტიანი მცირე ფორმატიანი სარკისებრი კამერა.

მაგრამ მეორე მსოფლიო ომის პერიოდში, დიდი ბრიტანეთის სამეფო სამხედრო-საჰაერო ძალების და აშშ-ის სამხედრო-საჰაერო ძალების 1945 წლის 13–15 თებერვლის დაბომბვების შედეგად, პრაქტიკულად მთლიანად განადგურდა ქალაქი დრეზდენი. დაინგრა უამრავი შენობა-ნაგებობა და მათ შორის კომპანია Zeiss-Ikon AG-ის ქარხანაც, რომლის აღდგენასაც დასჭირდა რამდენიმე წელი და დიდი ფინანსები. მიუხედავად ამისა 1949 წელს აღდგენილმა ქარხანამ გამოუშვა პირველი ფოტოაპარატი Praktica — მცირეფორმატიანი, სარკისებრი, ერთობიექტივიანი, М42 სამაგრით და რაც მთავარია ხელმისაწვდომ ფასად. მაღალი ხარისხი და ხელმისაწვდომი ფასები გახდა Praktica-ს მარკით წარმოებული პროდუქციის ძირითადი მიმართულება, რომელიც გრძელდება დღევანდელ დღესაც.

1964 წელს დრეზდენის ორი უმსხვილესი ფაბრიკა Zeiss-Ikon AG და Mechanik Zeiss Ikon VEB გაერთიანდა ერთ კომპანიად — VEB Pentacon Dresden. 1965 წელს ახალმა კომპანიამ გამოუშვა ფოტოაპარატი Praktica mat, რომელიც წარმოადგენდა ევროპაში პირველ მცირეფორმატიან სარკისებრი TTL სისტემის (ექსპოზიციის ობიექტივის საშუალებით განმსაზღვრავი) კამერას.

ბერლინის კედელის დანგრევის და დასავლეთ და აღმოსავლეთ გერმანიის გაერთიანების შედეგად კომპანია VEB Pentacon Dresden გაკოტრდა და მისმა ხელმძღვანელობამ მიიღო გადაწყვეტილება ქარხნების დახურვის შესახებ. მაგრამ 1991 წელს მის ბაზაზე მუშაობა დაიწყო კომპანიამ Jos.Schneider Feinwerktechnik GmbH&Co, რომელმაც გააგრძელა Praktica-ს კამერების წარმოება და ასევე ელექტრო და სხვა საქონლის წარმოება.

1998 წელს კომპანიამ Jos.Schneider Feinwerktechnik GmbH&Co დააფუძნა შვილობილი კომპანია — Pentacon GmbH, რომელსაც გადასცა Praktica-ს წარმოების უფლება.

დღევანდელ დღეს ბრენდი Praktica წარმოადგენს საუკუნის ტრადიციების ღირსეულ გამგრძელებელს. კომპანიას არჩეული აქვს მასიური მოხმარების ციფრული ფოტოკამერების წარმოების მიმართულება. იგი წარმოადგენს მსოფლიოში ერთ-ერთ უმსხვილეს კომპანიას ამ მიმართულებით.

## რესურსები ინტერნეტში
* პრაქტიკა (Praktica), ბრენდის ისტორია
* Praktica-B Kameras a Praktica-B collector's website, information about Praktica-B cameras and fitting lenses (in German)
* Mike's Praktica Home (English)
* Praktica Instruction manuals at www.orphancameras.com
* Praktica Lenses
* Praktica Naver Cafe
* Collection Appareils 

კატეგორია:კომპანიები